Yefka-d umaru aṭas n yidgan i yesɛan tawuri tazamulit ad d-naf deg tazwara Agni n testan i yellan d azamul n tizegzewt d tuksa n lxiq imi dina i ikess lmal, akken ad d-naf agniagi mi ibeddel yuɣal d agni n wurar ideg tturaren yigerdan, lmeɛna-s d azamul n wurar d nnecraḥa diɣen acku dina i tekksen ula d nutni lxiq, acku kan isem n wadeg ibeddel yuɣal d agni n uẓru ɣef waya i yuɣal d azamul n umahil imi dina i d-tteksen aẓru n yidurar. Mi zrin yiseggasen truḥ tkebbanit-nni i d-itekksen aẓru agni ibeddel yisem-is yuɣal d agni n tbasant, d azamul n tissit, acku Meqqran yettawi-d tissit i d-yettara deg tbasant i waman semḍen akken ad tt-yessenz deg ugni, dɣa yuɣal d azamul n lbar d wayen ur nelhi ara imi tt-nejmaɛen-d akk warraw n taddart tessen dina, yerna tetten aksum n uḥelluf. Maca asmi i yettwanɣa Meqqran ɣef ufus n Bilal i as-yeṭṭfen taḥsift imi i t-yeṭṭef ileḥḥu d wetma-s yerra agni-nni d azamul n twaɣit ideg i truḥ tfekka d asfel.